R. Fico, predseda vlády SR: (2008-01-29):
Rozhodnutím opozičných strán bojkotovať hlasovanie o európskej reformnej zmluve boli Slovenskej republike spôsobené na medzinárodnej scéne vážne škody na jej dobrom mene. O tomto netreba pochybovať, ak sledujeme reakcie inštitúcií Európskej únie, ktoré celkom prirodzene podobne ako my nechápu, ako môže niekto v mene svojich úzkych straníckych cieľov obetovať aj budúcnosť Slovenskej republiky v Európskej únii. (Potlesk.) Nejde len o Slovensko, ale ide predovšetkým o ľudí, ktorí tu žijú a ktorí jednoznačne považujú členstvo Slovenskej republiky v Európskej únii za úspešný príbeh, za veľkú perspektívu. Ak nie pre nich samotných, tak určite pre ich potomkov. Vláda Slovenskej republiky nevidí ani pri najväčšej fantázii žiadny dôvod spájať ratifikáciu životne dôležitej európskej reformnej zmluvy s návrhom tlačového zákona. Návrh tlačového zákona sa bude v Národnej rade prerokúvať iba v prvom čítaní. V štandardnom parlamentnom prostredí bude preto možnosť viesť súboj o podobu tlačového zákona, podávať k nemu vo výboroch Národnej rady, ako aj v druhom a treťom čítaní pozmeňujúce návrhy a potom o ňom aj hlasovať. Vláda Slovenskej republiky je presvedčená, že je to práve návrh tlačového zákona, ktorý garantuje pluralitu názorov a objektívnosť informácií uverejňovaných v tlačových médiách. Vláda Slovenskej republiky, ako to už oznámil aj minister kultúry, je rovnako pripravená naďalej viesť odborný dialóg so všetkými zainteresovanými vrátane OBSE, kde sa chystá stretnutie príslušných predstaviteľov tejto inštitúcie na tému tlačový zákon. Chcel by som v tejto súvislosti povedať niečo o forme a charaktere dialógu. Všetci si dobre pamätáme, vážené dámy a páni, ako sa napríklad v Národnej rade Slovenskej republiky prerokovávali také zákony, ako bola transformácia zdravotných poisťovní na akciové spoločnosti alebo vytvorenie druhého piliera. Po prvé. Pred prijatím týchto zákonov v parlamente neprebiehala absolútne žiadna diskusia, absolútne žiadny dialóg. Návrhy zákonov nám boli predložené a rokovalo sa o týchto zákonoch len a len v parlamente. Pri tlačovom zákone prebieha už šesť alebo sedem mesiacov intenzívna diskusia so všetkými – s novinármi, s vydavateľmi, s profesijnými organizáciami, čiže kvalita dialógu v tomto prípade je podstatne vyššia ako pri iných dôležitých zákonoch. Rešpektovali sme to, že ste predložili veľmi náročné a ťažké návrhy zákonov do parlamentu. Bojovali sme za inú podobu týchto návrhov v parlamente, ale keďže boli iné pomery v parlamente, rešpektovali sme rozhodnutia, ktoré vtedy prijala vládna koalícia. Ale, vážené dámy a páni, nikdy sme vás nevydierali. Nikdy sme nepovedali, že nebudeme hlasovať o tom alebo o tom, čo sa týka európskych tém, ak sa bude v Národnej rade rokovať o takej podobe zákona o zdravotných poisťovniach alebo o dôchodkových spoločnostiach. My totiž nie sme na rozdiel od vás vydierači. V tom je podstatný rozdiel. (Potlesk.) Čiže dialóg bol a my vás žiadame, keďže dialóg o tlačovom zákone prebieha niekoľko mesiacov, aby ste rešpektovali demokratické pravidlá hry. Voliči rozhodli a stanovili, aká je väčšina a aká je menšina. Väčšina viedla dialóg, po niekoľkých mesiacoch predložila do Národnej rady Slovenskej republiky návrh tlačového zákona. Nechceme, aby sa tento zákon prijímal v skrátenom konaní ani nijako inak. V štandardnom rokovaní v prvom čítaní, v druhom čítaní, v treťom čítaní budeme o tomto zákone rozhodovať a, samozrejme, väčšina v demokratickej spoločnosti si väčšinou presadzuje svoje vlastné názory na to, ako by ten alebo onen inštitút mal fungovať. Nedá mi, aby som nereagoval aj na výhradu, ktorú predniesol pán poslanec Mikloško. Pán poslanec Mikloško, nie ste informovaný. Siedmeho júna 2007 som zaslal všetkým predsedom politických strán list, ktorého súčasťou bol návrh stanoviska postoja vlády Slovenskej republiky k reformnej zmluve. Išlo v podstate o mandát, ktorý sme navrhli a ktorý sme chceli s vami prediskutovať. Pán poslanec Mikloško, nechcite, aby som teraz citoval z vašich listov, ktoré ste zaslali na adresu predsedu vlády Slovenskej republiky. Jednoducho, neposlali ste prakticky žiadne pripomienky, boli to len listy, v ktorých boli samé urážky a nič iné tam nebolo. Bol záujem, aby ste zaslali písomné stanoviská k tomuto mandátu a potom malo byť osobné rokovanie. Lenže vzhľadom na to, čo sa udialo, sa zdalo, že osobné rokovanie nemá absolútne žiadny význam. Čiže nehovoríte pravdu, ak tvrdíte, že nebol žiadny pokus. Osobné listy, ktorých prílohou bol mandát vlády Slovenskej republiky. Zo strany opozície, vážené dámy a páni, ide o prízemné vydieranie, ktorému vládna koalícia nikdy nepodľahne a neustúpi. Ratifikácia európskej reformnej zmluvy je mimoriadne dôležitý historický akt Národnej rady, ktorým sa Slovensko prihlási k európskym hodnotám a tradíciám. Zopakujem to, čo som povedal včera. Len chorá politická myseľ môže prísť s nápadom vydierať a používať ako nástroj vydierania práve ratifikáciu európskej reformnej zmluvy, na ktorú čaká celá Európa dlhé roky. Postoj opozície  oprávnene vyvolal v Európe zdesenie a strach. Niekoľko rokov Európska únia prežívala traumu z toho, ako dosiahnuť dohodu o vnútorných pravidlách hry. A nepochybne aj predstavitelia opozície, ktorí predtým chodili do európskych inštitúcií, túto hlbokú traumu vnímali. Európska reformná zmluva bola prijatá s veľkým zadosťučinením ako kompromis, ktorý vyhovuje všetkým členským štátom Európskej únie. Existuje v Európskej únii aj vôľa ratifikovať túto zmluvu vo všetkých členských štátoch v čo najkratšom čase. To ale Európska únia nevedela, čoho je schopná  slovenská opozícia, ktorá je demoralizovaná v kúte a bez tém. (Potlesk.) Chcel by som doplniť a dodať aj to, že návrh na ratifikáciu nebol podaný náhodne. Predsa s výnimkou Kresťanskodemokratického hnutia ja si vážim tento otvorený názor, ktorý KDH pravidelne prezentuje. Dve politické strany SMK a SDKÚ vždy tvrdili, že sú pripravení ratifikovať túto zmluvu, lebo ide o spoločný záujem Slovenskej republiky. My sme nikdy takéto niečo neurobili. Opozícia sa rozhodla vziať ako rukojemníkov celé Slovensko. Rozhodla sa vziať ako rukojemníkov všetkých ľudí a ich ďalšiu perspektívu v európskom priestore. Keď boli politické strany súčasnej vládnej koalície v opozícii, nikdy sme nezneužili európske témy na politický boj a už vôbec nie na vydieranie. Podporili sme referendum. (Potlesk.) Podporili sme všetky rozhodnutia, ktoré boli prijímané v Národnej rade. Súčasná opozícia sa dostala do myšlienkového skratu a my môžeme len predvídať, kto prišiel na opozičné rokovanie s týmto šialeným nápadom. Páni, ak máte iný názor na tlačový zákon, tak si to rozdajme v parlamente. Predtým ste mohli ovplyvňovať médiá, novinárov, sedem  mesiacov sa o ničom inom nehovorí iba o tlačovom zákone. Čo má, preboha, tlačový zákon, ktorý bude v demokratickom prostredí prerokovávaný v Národnej rade, s ratifikáciou európskej reformnej zmluvy. Vládna koalícia nemôže pripustiť, aby potápajúci sa opoziční politici stiahli pod hladinu celé Slovensko a uškodili mu v katastrofálnych rozmeroch. Preto trváme na rokovaní Národnej rady Slovenskej republiky podľa navrhnutého a dnes už aj schváleného programu. Vydieračom a tým, ktorí si berú ako rukojemníkov ľudí, sa nikdy neustupuje. Preto budeme rokovať a verím, že budete aj hlasovať o návrhu tlačového zákona. A čo je najpodstatnejšie, 85 poslancov Národnej rady Slovenskej republiky reprezentujúcich vládnu koalíciu je pripravených hlasovať o ratifikácii európskej reformnej zmluvy, kedykoľvek si opozícia uvedomí, že tak musí urobiť aj ona. Do tohto okamihu je potrebné minimalizovať všetky škody, ktoré svojím postojom opozícia napáchala na Slovensku a obraňovať dobré meno Slovenskej republiky v zahraničí. Ďakujem pekne. (Potlesk.)